Veliki zbor Narodne Radikalne Stranke u Bajmoku

Srušena "demokratska" kula. – Narod listom prilazi Narodnoj Radikalnoj Stranci.

U nedelju 28. februara održan je posle podne u 3 sata u velikoj sali kinematografa narodni zbor radikalne stranke.

Zboru je prisustvovalo preko 1200 pristaša radikalne stranke, tako da ova najveća sala u Bajmoku nije mogla da primi sve one koji su bili željni da čuju reč izaslanika okr. odbora iz Subotice, nego su bili primorani da iz dvorišta prisluškuju.

Pošto je zbor otvoren za predsednika je izabran ugledan član radikalne stranke g. Veselić i dao reč g. dr Matiji Evetoviću, koji je u svojem jezgrovitom govoru razjasnio današnju političku situaciju, koja je nastala posle sporazuma izmedju narodne radikalne stranke i seljačke Radićeve stranke. Ističe korisnost sporazuma i naročito naglašava da je taj sporazum izvela narodna Radikalna Stranka, dakle baš ona stranka na koju je bila povika, da neće sporazum.

Da je taj sporazum bio po zemlju koristan i da je narod shvatio zaslugu Radikalne Stranke što je sporazum postignut najbolji je dokaz to, što je na ovom zboru prisutan tako impozantan broj Bajmačana, i ako se zna da na prošlogodišnjim izborima Radikalna Stranka nije dobila ni četvrtinu glasova izbornika u Bajmoku. Baš to što oseća tako živo interesovanje i simpatija u Bajmoku za Radikalnu Stranku, i ako su ga Davidovićeve demokrate proglasile za svoju kulu, siguran je znak da će radikalna stranka na idućim izborima biti još jača.

Obraćajući prisutnim Bunjevcima govornik im stavlja na srce, da ako hoće blagostanje i dobrobit u državi a i u svojoj opštini, da im je onda mesto jedino u Narodnoj Radikalnoj Stranci. Radikalna Stranka je narodna u punom smislu reči i bori se za zaštitu interesa sviju gradjana ove zemlje, bez obzira na veru i narodnost, koji su lojalni gradjani ove zemlje. To je ona stranka u kojoj je mesto svakom Bunjevcu, jer je ona jedino iskreno prihvatila braću Bunjevce, i ona jedino može i iskreno hoće da pomogne nama, jer se bori za narodne interese.

Govornik naročito opominje Bunjevce da se ne daju zavarati obećanjima raznih političkih korteša, koji preko narodnih ledja hoće da se popnu na masne položaje. Ima danas stranaka koje pričaju lepše i obećavaju narodu više nego radikalna stranka, ali niti one iskreno misle da svoja obećanja izvedu niti su u mogućnosti da ta svoja obećanja izvedu, baš i kad bi htele. Obećanja data narodu može da iskupi samo ona stranka koja uživa poverenje većine, a to je i danas a biće i u buduće samo Radikalna Stranka.

Prisutnim Madjarima i Nemcima dr. Evetović preporučuje slogu i ljubav sa slovenskim narodom, koji se je danas u ogromnoj većini okupio oko Narodne Radikalne Stranke. Samo u sporazumu i zajedničkim radom sa ovom slovenskom većinom mogu nacionalne manjine da se nadaju ostvarenju svojih opravdanih nacionalnih i kulturnih zahteva. Neka budu uverene da će im Narodna Radikalna Stranka uvek izići na susret, ali tako isto i neka znaju da politikom prkosa i kooperacije sa opozicionim strankama ne samo što neće ništa postići, nego će izazvati i opravdanu sumnju da njima ne leži na srcu snaženje i dobrobit naše države.

Posle govora dr. Santo, koji je bio burno pozdravljen od prisutnih, uzima ponovo reč dr. Matija Evetović, koji na nemačkom jeziku izlaže prisutnim svoja ranija izvodjenja. Pored ostalog ističe važnost i značaj današnjih izbora uprave mesna organizacije. Preko mesna organizacije mogu Bajmočani da saopštavaju svoje želje i potrebe daljem i višim partijskim forimima, te stoga preporučuje da se u upravi biraju ljudi koji neće žaliti vremen i truda da saslušaju i nadležnima dostave sve želje i zahteve članova.

Posle ovoga je pristupljeno izboru uprave mesne organizacije. Zbor jednoglasno prima listu kandidacionog odbora i bira: za predsednika Grgu Patarčića (Bunjevac), za potpredsednika Jovana Kona (Nemca) i Antuna Kolara (Madjar). Za sekretare: Franju Keseljića učitelja i Josipa Nuspla trgovca. Za blagajnika: Lazara Bešlića, veleposednika i za članove: Josu Mrkovića, Paju Bešlića, Antuna Beneša, Antuna Križana, Todora Vujoševića, Martona Šnajdera, Antuna Rikerta, Stevana Kerna, Andriju Bajera, Jovana Pfajfera mladjeg, Šimu Hercega, Martina Kolara, Josifa Romodu, Stevana Paora i Franju Robičeka.

Novo izabranog predsednika Patarčića zbor je burno pozdravio, pa pošto se je novi predsednik u nekoliko reči zahvalio na ukazanom mu poverenju, zbor je oko 5 i po časova po podne zaključen. Posle zbora novo izabrani predsednik je priredio jedan mali banket u čast izaslanika Okružnog Odbora N.R.S. Na banketu se takodje klicalo Nj. V. Kralju i celom Kraljevskom Domu, šefu Radikalne Stranke g. Pašiću, poslanicima dr. Radoniću i Marku Juriću i gg. Velikim Županima Milivoju Petroviću i Drag. Djordjeviću. Gospoda izaslanici umoljeni su od strane naših prijatelja sa banketa da lično odu kod Dr.-a Radonića, M. Jurića i Velikog Župana Drag. Djordjevića i da im izruče prijateljske pozdrave od strane hiljadu i dve stotine bajmočkih radikalaca. U sedam časova uveče izaslanici su automobilom odputovali natrag za Suboticu ispraćeni ovdašnjim trumbetašima i partijskim prijateljima. Veselje na banketu produženo je do ponoći, pa su se posle toga svi mirno razišli svojim kućama.

A. M. L.

Subotički glasnik od 4. marta 1926.